Los horros son construcciones cuadrangulares de madera, polo xeneral de castañal o carbayu, con cubiertes inclinaes a cuatro agües, xeneralmente de teya, cayuela o elementos vexetales. Esta estructura sofítase en cuatro pilastres de piedra o madera llamaos pegoyos. Los pegoyos tienen forma de pirámide truncada de cuatro cares y allúguense nos cuatro vértices de la estructura superior. Ente los pegoyos y la base de la estructura asítiense unes llábanes de piedra llamaes mueles de tamañu más grande que l'estremu del pegoyu, d'esta manera tórgase que los royedores puean aportar al espaciu interior del horru. La entrada del horru esta empobinada xeneralmente pal sur o l'este y llégase a ella por aciu una escalera o patín (tamién llamada xubidora) qu'escarez del caberu pasal, dexando un espaciu llibre que torga l'accesu d'animales.